google/wiki40b huggingface dataset:
Αυγή (τηλενουβέλα)

Υπόθεση

Η Μαρία Ιπόλιτα Ντίας μεγάλωσε δίπλα στην γιαγιά της, Δόνια Καρλότα, στην πόλη Σάντα Ρίτα, στον Παναμά. Η Ιπόλιτα γεννήθηκε στο Μεξικό, αλλά χωρίστηκε από την μητέρα της, Ασουνσιόν, σε τρυφερή ηλικία, και ποτέ δεν έμαθε ποιος ήταν ο πατέρας της. Ως αντάλλαγμα μεγάλης προίκας, η Δόνια Καρλότα κανονίζει να παντρέψει την εγγονή της με τον Αντόνιο, τον γιο της Δόνια Αδελαΐδα ντε Γκουσμάν. Λίγους μήνες μετά, η Δόνια Καρλότα πεθαίνει χωρίς να γνωρίζει ότι ο γάμος δεν έχει ολοκληρωθεί, καθώς ο Αντόνιο είναι σεξουαλικά ανίκανος, και ότι η Αδελαΐδα συμπεριφέρεται στην Ιπόλιτα με περιφρόνηση, επειδή είναι νόθα. 
Γνωρίζοντας ότι ο Αντόνιο θα κληρονομήσει την κληρονομιά του θείου του Πρόσπερο, μόνο εάν κάνει ένα παιδί, η Αδελαΐδα αναγκάζει έναν δραπέτη των φυλακών που συνέλαβαν οι υπηρέτες της, να υποδυθεί τον Αντόνιο και να μπει στην κρεβατοκάμαρα της Ιπόλιτα την νύχτα για να την αφήσει έγκυο. Ο “κακοποιός” είναι ο Λουίς Μανρίκε ι Αρεγιάνο, ένας μεξικανός έμπορος που ο ξάδερφος του Ντιέγο τον έστειλε στην Σάντα Ρίτα για να κλείσει μια επαγγελματική συμφωνία, χωρίς να υποψιάζεται ότι στη πραγματικότητα ήταν μια πρόφαση για να τον σκοτώσει.
Στημένος σε μια γωνία, ο Λουίς δέχεται τους όρους της Αδελαΐδα, έχοντας ως σκοπό να το σκάσει από το παράθυρο, μα η τρυφερότητα της Ιπόλιτα τον κάνει αδύναμο στο να σταματήσει. Αργότερα, της λέει την ιστορία του και εξαφανίζεται μέσα στη νύχτα. Η Ιπόλιτα δεν έχει δει το πρόσωπό του και δεν γνωρίζει το όνομά του: το μόνο που ξέρει είναι ότι είναι από το Μεξικό. Τρια χρόνια μετά, τρεπόμενη σε φυγή εξαιτίας της Αδελαΐδα, η Ιπόλιτα φτάνει στο Μεξικό με τον γιο της Ραφαέλ, αποφασισμένη να αντιμετωπίσει κάθε δυσκολία ώστε τελικά να συναντήσει τον πατέρα του παιδιού της και να τον υποχρεώσει να το αναγνωρίσει.
Σύντομα μπλέκεται σε ένα ατέλειωτο κύκλο ίντριγκας και βίας που προέρχονται από την Δόνια Χουάνα, την αδερφή του Ντιέγο, ενώ θα πρέπει να πολεμήσει για τη ζωή της και του γιου της, ενώ η καρδιά της είναι μπερδεμένη με το μίσος για τον τρυφερό και παθιασμένο άγνωστο που την έκανε δική του, και την αγάπη που νοιώθει για τον Λουίς, χωρίς να γνωρίζει ότι στη πραγματικότητα πρόκειται για το ίδιο πρόσωπο.
Οστομάχιον

Οστομάχιον ονομαζόταν ένα μαθηματικό κείμενο του Αρχιμήδη. Μόνο λίγα αποσπάσματα σε αραβικά και βυζαντινά χειρόγραφα έχουν διασωθεί. Ενώ τα αραβικά χειρόγραφα αποδίδουν λάθος τον τίτλο, (Στομάχιον), ο Ρωμαίος συγγραφέας Ausonius ορθώς το ονομάζει "Ostomachion" ("quod Graeci ostomachion vocavere"), όπως αποκαλύπτει ο Johann L. Heiberg, ο Δανός μελετητής του Αρχιμήδη.
Η λέξη οστομάχιον προέρχεται από τις λέξεις οστούν και μάχη και σημαίνει η μάχη των οστών.
Ήταν διαδεδομένο παιχνίδι στην αρχαιότητα και έμοιαζε με το σημερινό τάνγκραμ. Παιζόταν με 14 γεωμετρικά σχήματα (οστά) με τα οποία δύο ή και περισσότεροι παίχτες κάναν διάφορες γεωμετρικές φιγούρες και ανταγωνίζονταν μεταξύ τους.
Δεν είναι γνωστό, αν ένα από τα δυο (το παιχνίδι ή το μαθηματικό πρόβλημα) είναι αρχαιότερο του άλλου.

Το μαθηματικό πρόβλημα

Το μαθηματικό πρόβλημα αναφέρεται στο αραβικό κείμενο που μετέφρασε ο Heinrich Suter στα γερμανικά (Archimedis opera omnia, vol. 2, S. 420 ff., ed. J. L. Heiberg, Leipzig 1881):
"Σχεδιάζουμε ένα ορθογώνιο παραλληλόγραμμο με γωνίες ΑΒΓΔ,
τέμνουμε την πλευρά ΒΓ στο σημείο κέντρου Ε,

σχεδιάζουμε το τμήμα ΕΖ κάθετα στο ΒΓ,

τραβούμε την διαγώνιο ΑΓ, ΒΖ και ΖΓ,

τέμνουμε το ΒΕ στο σημείο κέντρου Η,

και τραβούμε την κάθετο ΗΤ κάθετα στην ΒΕ.

Κατόπιν, βάζουμε τον χάρακα στο σημείο Η

και με στόχο το Α σχηματίζουμε την γραμμή ΗΚ,

τέμνουμε την ΑΛ στην μέση στο σημείο Μ

και τραβούμε την γραμμή ΒΜ.

Το αρχικό τετράγωνο ΑΒΓΔ χωρίστηκε σε επτά γεωμετρικές επιφάνειες.

Σημειώνουμε το κεντρικό σημείο Ν του τμήματος ΓΔ,

το κεντρικό σημείο Σ του ΖΓ,

τραβούμε το ΕΣ,

τοποθετούμε τον χάρακα στα σημεία Β και Σ

και τραβούμε τις γραμμές ΣΟ και ΣΝ

Έτσι χωρίσαμε το τετράγωνο Ζ-Γ σε επτά γεωμετρικές επιφάνειες,

και ολόκληρο το τετράγωνο σε 14 γεωμετρικές επιφάνειες.
Θα αποδείξουμε, ότι για κάθε ένα από τα 14 κομμάτια ισχύει, ότι το εμβαδόν του τετραγώνου είναι ακέραιο πολλαπλάσιο του εμβαδού του τμήματος.
εδώ ακολουθεί η απόδειξη
Γεώργιος Καραϊσκάκης (Βογδαντσιώτης)

Βιογραφικά στοιχεία

Ο Γεώργιος Καραϊσκάκης γεννήθηκε στα τέλη του 19ου αιώνα στη Βογδάντσα Βόρεια Μακεδονία. Το 1904 κατατάχθηκε στη "Μακεδονική Άμυνα" και ανέλαβε δράση με το σώμα του στις περιοχές Γευγελής, Βογδάντσας, Στρώμνιτσας και Πολυκάστρου εναντίον των Βουλγάρων κομιτατζήδων. Ιδιαίτερα στην περιοχή Πολυκάστρου έγινε ο φόβος και ο τρόμος των κομιτατζήδων που χρησιμοποιούσαν ως άντρο τους, τις δίδυμες λίμνες Αρτζάνης - Αμματόβου (σήμερα αποξηραμένες). Συνεργάστηκε με διάφορα Ελληνικά ένοπλα σώματα ως οπλαρχηγός δικής του ομάδας και αφού εξόντωσε τους κομιτατζήδες στις λίμνες Αρτζάνης - Αμματόβου, στράφηκε προς την περιοχή της Στρώμνιτσας, όπου πολέμησε εναντίον των Βουλγάρων κομιτατζήδων έως το 1908 και την επανάσταση των Νεοτούρκων. Μετά το 1908 νέα Βουλγαρικά σώματα δραστηριοποιήθηκαν στη Στρώμνιτσα ορμώμενα από τη Βουλγαρία κι έτσι ο Γεώργιος Καραϊσκάκης επαναδραστηριοποιήθηκε.

Το τέλος

Τελικά σκοτώθηκε στην περιοχή της Στρώμνιτσας το 1910 σε συμπλοκή με σώμα Βουλγάρων κομιτατζήδων. Προτομή του έχει στηθεί στους Ευζώνους Παιονίας περ. εν. Κιλκίς.
Ηλεκτρομαγνητισμός

Ενοποίηση ηλεκτρισμού - μαγνητισμού

Αρχικά πιστεύονταν ότι ο ηλεκτρισμός και ο μαγνητισμός είναι δύο διαφορετικά φαινόμενα μέχρι που ο Έρστεντ παρατήρησε ότι όταν πλησίαζε μία πυξίδα σε αγωγό ο οποίος διαρρεόταν από ηλεκτρικό ρεύμα, τότε η μαγνητική της βελόνα προσανατολιζόταν ασυμβάτως κάθετα στον αγωγό. Τότε έγινε κατανοητό ότι δεν επρόκειτο για δύο διαφορετικά φαινόμενα, αλλά για ένα: τον ηλεκτρομαγνητισμό. Η ενοποίηση των δύο αυτών φαινομένων έγινε από τον Μάξγουελ με τις τέσσερις περίφημες που έκτοτε φέρουν το όνομά του (εξισώσεις του Μάξγουελ).

Εξισώσεις Μάξγουελ, φως και ειδική σχετικότητα

Συνδυάζοντας κατάλληλα τις εξισώσεις του Μάξγουελ καταλήγουμε στη δημιουργία κυμάτων ηλεκτρομαγνητικής φύσης. Αυτές οι κυματικές εξισώσεις που παίρνουμε για το ηλεκτρικό και το μαγνητικό πεδίο καταδεικνύουν ότι τα ηλεκτρομαγνητικά κύματα έχουν ταχύτητα ίση με αυτήν της ταχύτητας του φωτός. Αυτό ήταν και το πρώτο πράγμα που μας έκανε να πιστέψουμε ότι το φως είναι ηλεκτρομαγνητικό κύμα (για το ότι ήταν και κύμα είχαμε ήδη στοιχεία).
Η κυματική εξίσωση που έβγαινε από τις εξισώσεις του Μάξγουελ δεν ικανοποιούσε την Γαλλιλαϊκή συμμετρία, δηλαδή τους μετασχηματισμούς του Γαλλιλαίου. Η ανάγκη εύρεσης ενός μετασχηματισμού που θα ικανοποιεί τα ηλεκτρομαγνητικά κύματα οδήγησε στην εύρεση των λεγόμενων μετασχηματισμών Λόρεντζ και στο ανώτατο όριο ταχύτητας του φωτός λαμβάνοντας υπόψη τις αρχές της ειδικής σχετικότητας που έθεσε ο Άλμπερτ Αϊνστάιν
Απλές Ασκήσεις στον Υπαρξισμό

Σημαντικότερες διακρίσεις

Το τραγούδι "Τα Βράδια της Κρίσης", που ακούστηκε περισσότερο μέσα από τις Απλές Ασκήσεις στον Υπαρξισμό, ψηφίστηκε τραγούδι της χρονιάς από τη συντακτική ομάδα του Avopolis Music Network, με τον δίσκο να βρίσκεται στην 3η θέση της αντίστοιχης λίστας του site. Στο επετειακό 100ό τεύχος του μουσικού περιοδικού Sonik οι Απλές Ασκήσεις στον Υπαρξισμό βρέθηκαν στην 78η θέση της λίστας “Τα 100 ελληνικά άλμπουμ της Sonik δεκαετίας”, ενώ "Τα Βράδια της Κρίσης" στην 1η θέση της αντίστοιχης λίστας.

Διένεξη με επίκεντρο τον δίσκο και διάλυση του συγκροτήματος

Λιγότερο από έναν χρόνο μετά την κυκλοφορία του δίσκου, κατά τη διάρκεια μιας περιοδείας με 5 sold out εμφανίσεις (15-19 Ιανουαρίου 2014), αλλά χωρίς τη συμμετοχή του Αλέξανδρου Μακρή, o Π.Ε. Δημητριάδης προανήγγειλε αναπάντεχα τη διάλυση των Κόρε. Ύδρο, η οποία και ανακοινώθηκε από την επίσημη ιστοσελίδα του συγκροτήματος στις 21 Ιανουαρίου. Μάλιστα, ο ίδιος ο frontman των Κόρε. Ύδρο., σε συνέντευξή του λίγες μέρες μετά (25 Ιανουαρίου) αποκάλυψε την παράλληλη ύπαρξη του νέου του σχήματος, «καθώς οι εξελίξεις στους ΚΥ ήταν προδιαγεγραμμένες εδώ και αρκετούς μήνες», ενώ σε μεταγενέστερη συνέντευξή του (Απρίλιος 2016) ανέφερε ότι η προσωπική και καλλιτεχνική του σχέση με τον Μακρή είχε φτάσει στα όριά της πολύ πριν από τον τελευταίο δίσκο του συγκροτήματος.
Sin Boy

Βιογραφία

Γεννήθηκε στις 18 Αυγούστου του 1994 στην Νέα Ιωνία Αττικής, ενώ κατάγεται από την Αλβανία. Ο ίδιος έχει δηλώσει ότι πέρασε δύσκολα κατά την παιδική του ηλικία, τώρα όμως μπορεί να στηρίξει οικονομικά τον εαυτό του αλλά και την οικογένειά του.  
Το 2017 υπέγραψε συμβόλαιο με την δισκογραφική εταιρεία Heaven Music. Στις 4 Σεπτεμβρίου 2018 κυκλοφόρησε το σινγκλ “Gigi” με την επίσης αλβανικής καταγωγής τραγουδίστρια Ρίνα, σημειώνοντας επιτυχία.
Τα τραγούδια του έχουν απήχηση στο εφηβικό κοινό. Το 2017 έγινε γνωστός από διάφορα τραγούδια, όπως το “Μάνα”. Το 2019 κυκλοφόρησε το τραγούδι Mama, με τους Υποχθόνιο, MadClip και ILLEOo, γνωρίζοντας μεγάλη επιτυχία, ενώ οι παρωδίες του τραγουδιού είναι επίσης επιτυχημένες. Το τραγούδι έφτασε τις 34 εκατομμύρια προβολές στο YouTube μέσα σε δύο μήνες. Ωστόσο, το εν λόγω τραγούδι έχει προκαλέσει αντιδράσεις από μια μερίδα ατόμων.
Στις 21 Ιουνίου 2019 κυκλοφόρησε το τραγούδι Sientelo, ξεπερνώντας το 1 εκατομμύριο προβολές σε λιγότερο από 24 ώρες και μπαίνοντας στις τάσεις.
Στις 22 Ιουλίου, ο Sin Boy κυκλοφόρησε το πρώτο του προσωπικό άλμπουμ με όνομα KaGuRas με την δισκογραφική εταιρεία Minos EMI. Τα τραγούδια που περιέχει είναι τα: Mama?, Sientelo, #31#(Kaguras), Americana, Comsi Comsa, Camila, Angelina, Ciao Bella.
Το Σεπτέμβριο του 2019 ανακοίνωση με ανάρτησή του ότι αλλάζει το ψευδώνυμό του από Sin Boy σε Lil Jesus, ακύρωσε όλες τις συναυλίες του και ισχυρίστηκε ότι κάποιοι θέλουν να τον σκοτώσουν.
Χειροκροτήματα (ταινία, 1944)

Πλοκή

Ένας διάσημος συνθέτης και θεατρώνης, ο Άλφα, βρίσκεται στη δύση της καριέρας του, γερασμένος και μακριά από την πρότερη δόξα και τα χειροκροτήματα του κοινού για τα τραγούδια και τα αστεία του. Γνωρίζει μια νεαρή ταλαντούχα τραγουδίστρια, την Νόρα. Την προσλαμβάνει στο θίασό του και, επειδή είναι παράφορα ερωτευμένος μαζί της, κάνει τα πάντα, όπως το να πουλήσει το σπίτι του, για να την αναδείξει σε πρώτο όνομα στο θέατρο. Έρχεται όμως η καταστροφή ένα βράδυ, όταν ανακαλύπτει ότι η Νόρα έχει σχέση με το νεαρό βιολιστή της ορχήστρας Στέφανο.
Το πλήγμα γι' αυτόν είναι βαρύ. Εγκαταλείπει το θέατρο και κατρακυλά στην εξαθλίωση, καταλήγωντας να παίζει μουσική σε ταβέρνες προκειμένου να εξασφαλίσει τα προς το ζην. Αλλά κάποια μέρα τα βήματά του τον φέρνουν στο θέατρο όπου η άλλοτε προστατευομένη του, έχει γίνει διάσημη. Αγοράζει ένα εισιτήριο στη γαλαρία για να δει την παράσταση. Στη διάρκεια του έργου η Νόρα κάποια στιγμή τον διακρίνει μεταξύ των θεατών, και τον προσκαλεί να την συνοδεύσει στο πιάνο. Το πολυπληθές κοινό τον αναγνωρίζει και τον αποθεώνει. Ο ασθενικός γέροντας ανεβαίνει στη σκηνή, αλλά όταν τελειώνει το παίξιμο, δεν αντέχει τη συγκίνηση που του προκαλούν οι επευφημίες. Αφήνει πάνω στη σκηνή την τελευταία του πνοή, παίρνοντας μαζί του και τα τελευταία χειροκροτήματα.

Παρατηρήσεις

Η ταινία γυρίστηκε εξ ολοκλήρου τη νύχτα, λόγω οικονομίας στο ηλεκτρικό ρεύμα και χωρίς εξωτερικά πλάνα, στο στούντιο της Νόβακ - Ωρίων, που ήταν το τελειότερο της εποχής. Ο ίδιος ο Νόβακ υποστήριζε ότι πλέον το ελληνικό φιλμ δε φοβάται τα "εσωτερικά γυρίσματα", διότι υπήρχε η πείρα του πώς επιτυγχάνεται ο κατάλληλος φωτισμός. Τα πλάνα με το κοινό γυρίστηκαν με προσκεκλημένους στις 28 Νοεμβρίου 1943 στον κινηματογράφο Ρεξ.
Στην ταινία ακούγονται πολλές γνωστές μελωδίες του πρωταγωνιστή, καθώς και το "Μόνο για σένα", που αποτελούσε το λάιτ μοτίβ. Μέχρι τα γυρίσματα εκείνα το όνομα της πρωταγωνίστριας παρέμενε μυστικό, ως ιδεώδης αποκάλυψη. Αρχικά, ο Τζαβέλλας είχε προσφέρει το ρόλο αυτό στη Στέλλα Γκρέκα. Ο τότε σύζυγός της, όμως, Ορέστης Λάσκος την πίεσε να αρνηθεί, ώστε να παίξει στη δική του ταινία, τις Ραγισμένες καρδιές.  Η πρεμιέρα δόθηκε την 1η Μαΐου 1944. Λίγο μετά την ολοκλήρωση της ταινίας ο Αττίκ πέθανε από τις κακουχίες και τις στερήσεις της Κατοχής. Τα Χειροκροτήματα είναι η μοναδική του εμφάνιση στον κινηματογράφο.
ΚΡ Ρέικιαβικ

Ιστορία

Η ΚΡ ιδρύθηκε στις 16 Φεβρουαρίου του 1899 από μία ομάδα νέων Ισλανδών, καθιστώντας τον παλαιότερο ποδοσφαιρικό σύλλογο στην Ισλανδία. Ιδρύθηκε ως Φοτμπόλταφελαγκ Ρέικιαβικουρ (Fótboltafélag Reykjavíkur), πριν την αλλαγή σε Κνάτσπιρνουφελαγκ Ρέικιαβικουρ (Knattspyrnufélag Reykjavíkur). Η αλλαγή οφείλεται στο «knattspyrna» που θεωρείται μια πιο κομψή λέξη (το «fótbolti» μεταφράζεται ως «ποδόσφαιρο», όπως και το «knattspyrna», ενώ η μετάφραση ως «ποδόσφαιρο», είναι κυριολεκτικά «ballkicking»). Το πρότυπο με τις ασπρόμαυρες ρίγες είναι εμπνευσμένο από τη Νιούκασλ Γιουνάιτεντ, μια ισχυρή ομάδα κατά τη διάρκεια των πρώτων χρόνων της ΚΡ. Επίσης ήταν η μόνη ποδοσφαιρική ομάδα στο Ρέικιαβικ για μια δεκαετία, αλλά μόλις δημιουργήθηκαν άλλα σωματεία, ξεκίνησαν σχέδια για τη διεξαγωγή αγώνων. Η ΚΡ κέρδισε το εναρκτήριο πρωτάθλημα το 1912 μετά από αγώνα κατάταξης (play-off) με τη Φραμ.

Καλαθοσφαίριση

Το τμήμα καλαθοσφαίρισης της ΚΡ δημιουργήθηκε στις 12 Οκτωβρίου του 1956.
Γιώργος Χρυσοστόμου

Βιογραφία

Σπούδασε υποκριτική στη Δραματική Σχολή του Κρατικού Θεάτρου Βορείου Ελλάδος απ'όπου και αποφοίτησε το 2001. Πραγματοποίησε το τηλεοπτικό του ντεμπούτο στη σειρά 504 χλμ. βόρεια της Αθήνας, αλλά έγινε γνωστότερος στο ευρύ κοινό μέσα από του ρόλους στις σειρές S1ngles 2, S1ngles 2 1/2, S1ngles 3 και LAPD στο κανάλι MEGA. Το 2014 βραβεύτηκε με το Βραβείο Χορν, για τη ερμηνεία του στη θεατρική παράσταση Mistero Buffo .
Εμελιάν Πουγκατσιόφ

Βιογραφία

Υπηρέτησε στον αυτοκρατορικό στρατό 1771-73 και πήρε μέρος στις τελευταίες μάχες του Επταετούς Πολέμου, στην εκστρατεία εναντίον της Πολωνίας και στον Α΄ Ρωσοτουρκικό πόλεμο (1768-74). Το 1772 συνελήφθη για λιποταξία και φυλακίστηκε στο Καζάν, απ΄όπου όμως απέδρασε. Το επόμενο έτος προκάλεσε την εξέγερση μιας στρατιάς Κοζάκων, η οποία, υποστηριζόμενη κυρίως από εργάτες και αγρότες, κατόρθωσε να δημιουργήσει ένα είδος αυτόνομης κυβέρνησης, την αρχηγία της οποίας ανέλαβε ο ίδιος ο Πουγκατσόφ με τον τίτλο «Τσάρος Πέτρος Γ΄», θέλοντας έτσι να θυμίσει στην αυτοκράτειρα Αικατερίνη Β΄ τη συμμετοχή της στη δολοφονία του συζύγου της Πέτρου Γ΄. Καταδιωκόμενος από τα αυτοκρατορικά στρατεύματα, προκάλεσε και άλλες εξεγέρσεις των Μπασκίρων, κατέστρεψε το Καζάν, κατέλαβε το Σαράτοφ και άλλα φρούρια και πολιόρκησε το Ορενμπούργκ, σημαντικό εμπορικό κέντρο της περιοχής του Ουράλη.

Το χρονικό της εξέγερσης

Το χρονικό της εξέγερσης αυτής μάς παραθέτει ο Αλέξανδρος Πούσκιν στο έξοχο βιβλίο του «Ιστορία του Πουγκατσιόφ», ενώ γεγονότα της εξέγερσης συναντάμε και στο άλλο έργο του Πούσκιν, «Η Κόρη του Λοχαγού» (1836).

Το τέλος

Τελικά νικήθηκε στη Σαρέπτα και, όπως αναφέρουν ορισμένες πηγές, προδόθηκε από Κοζάκους του Ντον και συνελήφθη. Οδηγήθηκε στη Μόσχα όπου και αποκεφαλίστηκε.

Επίλογος

Ατίθασος και σκληρός χαρακτήρας, μπορεί να θεωρηθεί πρόδρομος των αγροτικών επαναστατών της Ρωσίας. Το μίσος του εναντίον της τσαρίνας και οι σκληρές μέθοδοί του, εξέφραζαν βασικά την απελπισμένη διαμαρτυρία εναντίον ενός συστήματος που, για να εποικίσει μισοέρημες εκτάσεις, μετέφερε εκεί με τη βία πλήθη δουλοπάροικων· και ήταν ακόμα η απεγνωσμένη άμυνα των απόκληρων εναντίον της τσαρικής απολυταρχίας, που δεν ήταν διατεθειμένη να κάνει την παραμικρή μεταρρύθμιση.
Ροντ Έβανς

Βιογραφία

Ξεκίνησε να τραγουδάει σε ηλικία 17 ετών, ενώ ταυτόχρονα ασχολήθηκε για λίγο και με το μόντελινγκ. Το πρώτο του συγκρότημα ήταν οι Horizons, στους οποίους εντάχθηκε το 1965 και περιόδευσε μαζί τους στην Αγγλία και τη Γερμανία. Το επόμενο έτος, ξεκίνησε τη συνεργασία του με τους M.I. Five, συγκρότημα στο οποίο έπαιζε και ο μετέπειτα ντράμερ των Deep Purple, Ίαν Πέις. Οι "M.I. Five" κυκλοφόρησαν ένα σινγκλ με τίτλο "You'll Never Stop Me Loving You", πριν μετονομαστούν σε The Maze. Παρέμεινε στους The Maze ως το 1968 και μαζί τους κυκλοφόρησε τέσσερα σινγκλ.
Τον Μάρτιο του 1968 εντάχθηκε στο συγκρότημα Roundabout, οι οποίοι μετά από μία σύντομη περιοδεία στα Σκανδιναβικά κράτη μετονομάστηκαν σε Deep Purple. Στους Deep Purple, ο Έβανς παρέμεινε ως τον Ιούλιο του 1969 όταν και αντικαταστάθηκε από τον Ίαν Γκίλαν. Μαζί τους, κυκλοφόρησε τους δίσκους "Shades of Deep Purple", "The Book of Taliesyn" και "Deep Purple", και γνώρισε επιτυχία με τα σινγκλ "Hush" και "Kentucky Woman".
Μετά την αποχώρηση του από τους Deep Purple, ο Έβανς παρακολούθησε μαθήματα σε σχολή ιατρικής στις Ηνωμένες Πολιτείες. Η επόμενη του μουσική ενασχόληση ήταν με το συγκρότημα Captain Beyond, το οποίο σχημάτισε μαζί με τον ντράμερ του Τζόνι Γουίντερ, Μπόμπι Κάλντγουελ, τον μπασίστα των Iron Butterfly, Λι Ντόρμαν και τον κιθαρίστα Λάρι Ράινχαρτ. Με τους Captain Beyond κυκλοφόρησε δύο στούντιο δίσκους, το "Captain Beyond" (1972, # 134 στα αμερικανικά τσαρτ) και το "Sufficiently Breathless" (1973, # 90).
Στο διάστημα 1974 και 1975, ο Έβανς αποχώρησε από τους Captain Beyond. Σταμάτησε να ασχολείται με τη μουσική για αρκετά χρόνια και δούλεψε ως γιατρός αναπνευστικών νοσημάτων, σε νοσοκομείο των δυτικών Ηνωμένων Πολιτειών μέχρι το 1980. Εκείνη τη χρονιά αποφάσισε να σχηματίσει ένα συγκρότημα με την ονομασία "Deep Purple", αφού το συγκρότημα που είχε το όνομα αυτό διαλύθηκε το 1976. Το συγκρότημα του Έβανς, έκανε μερικές συναυλίες στην Αμερική οι οποίες έλαβαν ιδιαίτερα αρνητικές κριτικές και οι μάνατζερ των "ορίτζιναλ" Deep Purple μήνυσαν τον Έβανς, δίκη στην οποία ο Έβανς έχασε. Αναγκάστηκε να πληρώσει αποζημιώσεις του ύψους των 672.000 δολαρίων και έχασε τα δικαιώματα του από τους τρεις δίσκους που είχε ηχογραφήσει με το συγκρότημα.
Μετά το 1980, ο Ροντ Έβανς δεν ασχολήθηκε με τη μουσική επαγγελματικά, αλλά εργάστηκε σαν γιατρός σε νοσοκομεία των Ηνωμένων Πολιτειών.
Κυνίσκα

Παυσανίας

[3- 8.1- 8.2] Ἀρχιδάμου δὲ ὡς ἐτελεύτα καταλιπόντος παῖδας Ἆγίς τε πρεσβύτερος ἦν ἡλικίᾳ καὶ παρέλαβεν ἀντὶ Ἀγησιλάου τὴν ἀρχήν. ἐγένετο δὲ Ἀρχιδάμῳ καὶ θυγάτηρ, ὄνομα μὲν Κυνίσκα, φιλοτιμότατα δὲ ἐς τὸν ἀγῶνα ἔσχε τὸν Ὀλυμπικόν καὶ πρώτη τε ἱπποτρόφησε γυναικῶν καὶ νίκην ἀνείλετο Ὀλυμπικὴν πρώτη. Κυνίσκας δὲ ὕστερον γυναιξὶ καὶ ἄλλαις καὶ μάλιστα ταῖς ἐκ Λακεδαίμονος γεγόνασιν Ὀλυμπικαὶ νῖκαι, ὧν [ἡ] ἐπιφανεστέρα ἐς τὰς νίκας ἐστὶν αὐτῆς. δοκοῦσι δὲ οἱ Σπαρτιᾶταί μοι ποίησιν καὶ ἔπαινον τὸν ἀπ' αὐτῆς ἥκιστα ἀνθρώπων θαυμάσαι: ὅτι γὰρ μὴ τῇ Κυνίσκᾳ τὸ ἐπίγραμμα ἐποίησεν ὅστις δή, καὶ ἔτι πρότερον Παυσανίᾳ τὸ ἐπὶ τῷ τρίποδι Σιμωνίδης τῷ ἀνατεθέντι ἐς Δελφούς, ἄλλο [δέ] γε παρὰ ἀνδρὸς ποιητοῦ Λακεδαιμονίων τοῖς βασιλεῦσιν οὐδέν ἐστιν ἐς μνήμην.». - Παυσανίου Ἑλλάδος Περιήγησις 6. Ἠλιακῶν Β' 
  
[3-81-8.2]  'Όταν πέθανε ο Αρχίδαμος αφήνοντας πίσω του γιους, τον διαδέχτηκε στην εξουσία ο Άγις, ο πρεσβύτερος , και όχι  ο Αγησίλαος. Ο  Αρχίδαμος είχε επίσης και μια κόρη που ονομαζόταν  Κυνίσκα, η οποία επιθυμούσε πολύ να διαπρέψει στους Ολυμπιακούς αγώνες. 'Ήταν η πρώτη γυναίκα που έτρεφε άλογα και η πρώτη, που κέρδισε Ολυμπιακή νίκη. Και άλλες γυναίκες μετά την Κυνίσκα, και ιδιαίτερα γυναίκες από τη Λακεδαίμονα, νίκησαν σε Ολυμπιακούς αγώνες, αλλά καμιά δεν είναι πιο διάσημη  για τις νίκες όσο αυτή. 
2. Νομίζω ότι οι Σπαρτιάτες λιγότερο απ' όλους τους ανθρώπους θαύμασαν την ποίηση και τον έπαινο, γιατί εκτός από το επίγραμμα κάποιου για την Κυνίσκα και παλιότερα αυτό που έγραψε ο Σιμωνίδης για τον Παυσανία στον τρίποδα που αφιερώθηκε στους Δελφούς  κανένας άλλος ποιητής δεν έγραψε σε ανάμνηση των βασιλιάδων των Αακεδαιμονίων..

Πάπυρος του Μιλάνου

[Πάπυρος του Μιλάνου] ἵπ[ποι] ἔθ’ἁμὲς ἐοῦσαιὈλυμ[πια]κ[ον Βερενίκας, Π[ι]σᾶ[τ]αι, Μακέτας ἀγάγομ[ε]ς στέφανον,ὃς τὸ [πο]λυθρύλατον ἔχει κλέος, ὧι τὸ Κυνίσκας ἐν Σπά[ρ]ται χρόνιον κῦδος ἀφειλόμεθα.' 
  
[Πάπυρος του Μιλάνου] Ίπποι είμαστε, αυτοί που στην Ολυμπιονίκη Βερονίκη, κάτοικοι της Πίσας, της Μακεδόνισσας, δώσαμε το στεφάνι η οποία πολυθρύλητη έχει δόξα περνώντας και της Κυνίσκας από τη Σπάρτη τη μακροχρόνια φήμη

Ξενοφών

[Αγησίλαος(Ξενοφώντος)9-6] ἐκεῖνό γε μὴν πῶς οὐ καλὸν καὶ μεγαλογνῶμον, τὸ αὐτὸν μὲν ἀνδρὸς ἔργοις καὶ κτήμασι κοσμεῖν τὸν ἑαυτοῦ οἶκον, κύνας τε πολλοὺς θηρευτὰς καὶ ἵππους πολεμιστηρίους τρέφοντα, Κυνίσκαν δὲ ἀδελφὴν οὖσαν πεῖσαι ἁρματοτροφεῖν καὶ ἐπιδεῖξαι νικώσης αὐτῆς ὅτι τὸ θρέμμα τοῦτο οὐκ ἀνδραγαθίας ἀλλὰ πλούτου ἐπίδειγμά ἐστι;.'
  
[9-6] Αναμφίβολα η απόδειξη της γενναιοφροσύνης του είναι και το γεγονός ότι αυτός κοσμεί την οικία του   με έργα ανδρικά  και αντικείμενα, ότι εξέθρεψε πολλούς κυνηγητικούς και πολεμικούς ίππους και έπεισε την αδελφή του Κυνίσκα να τρέφει ίππους  δι' αρματοδρομίας  με σκοπό όπως αποδείχτηκε όταν αυτή νίκησε, ότι η διατροφή  είναι  δεν είναι απόδειξη ανδραγαθίας   αλλά πλούτου.
Γιούριζεν

Στην μυθολογία του Ουίλιαμ Μπλέικ, ο Ούριζεν είναι η ενσάρκωση του συμβατικού λόγου και του δικαίου. Συνήθως απεικονίζεται ως γενειοφόρος γέρος, ενώ μερικές φορές φέρει εργαλεία αρχιτέκτονα για να δημιουργήσει και να περιορίσει το σύμπαν. Άλλες φορές μπορεί να φέρνει δίχτυα, με τα οποία καταλαμβάνει τους ανθρώπους σε δίκτυα δικαίου και συμβατικής κοινωνίας.  Αρχικά, ο Ούριζεν αντιπροσώπευε το μισό από ένα διμερές σύστημα στον οποίο αντιπροσώπευε το λόγο, ενώ ο Λος, ο αντίπαλος του, που αντιπροσώπευε τη φαντασία.  
Στην αναμόρφωση του μυθικού συστήματος του Μπλέικ, ο Ούριζεν είναι μια από τις τέσσερις Ζωές που προκύπτουν από τη διαίρεση του πρωταρχικού ανθρώπου, του Άλμπιον. Ο Ούριζεν συνεχίζει να αντιπροσωπεύει την αιτία.  
Το θηλυκό ισοδύναμο του Ούριζεν είναι η Αχάνια, που αντιπροσωπεύει την ευχαρίστηση. Στο μύθο του Μπλέικ, ο Ούριζεν συνοδεύεται από πολλές κόρες με τρεις αντιπροσωπευτικές πτυχές του σώματος. Συντάσσεται επίσης με πολλούς γιους, ενώ τέσσερις αντιπροσωπεύουν τα τέσσερα στοιχεία.  
Σε πολλά από τα βιβλία του Μπλέικ, ο Ούριζεν εμφανίζεται με τέσσερα βιβλία που αντιπροσωπεύουν τους διάφορους νόμους που θέτει στην ανθρωπότητα.
Ζωή Λιβανίου

Βιογραφικό

Η Ζωή Λιβανίου γεννήθηκε το 1957 στην Χαλκίδα όπου και κατοικεί. Παιδί πολύτεκνης οικογένειας από γονείς εργάτες γης. Είναι παντρεμένη με τον Παρασκευά Γκίκα.
Εργάστηκε ως πωλήτρια σε καταστήματα, βοηθός μάγειρα σε τουριστικά νησιά και βιομηχανική εργάτρια. Δημιούργησε την δική της επιχείρηση εστίασης στην Χαλκίδα, την οποία έκλεισε πριν από λίγα χρόνια. Έχει εκδώσει δύο βιβλία "Ληλάντιο πέρασμα μιας μικρής Ζωής" (μικρά αφηγήματα για την ζωή στον τόπο της) και "Για τη Ζωή... Τίποτα" (ποιητική συλλογή). 
Είναι μέλος σε πολιτιστικούς και περιβαλλοντικούς συλλόγους, κινήματα πολιτών και δίκτυα αλληλεγγύης. Έχει διατελέσει μέλος σε αρκετές διοικήσεις, μεταξύ των οποίων  η Δημοτική Επιχείρηση Πολιτισμού και Ανάπτυξης Χαλκίδας και το  σωματείο καταστηματαρχών, εστίασης αναψυχής και ψυχαγωγίας "Ξένιος Ζεύς". Έχει υπάρξει ιδρυτικό μέλος στους πολιτιστικούς συλλόγους "Θέατρο Χαλκίδας" και "Η Άνοιξη" καθώς και μέλος των διοικήσεων τους.
Ήταν μέλος του Συνασπισμού από την ίδρυση του και στη συνέχεια μέλος του ΣΥΡΙΖΑ και μέλος του νομαρχιακού γραφείου Εύβοιας.